BASES PONTEGAL 2016
ADMINISTRACIÓN LOCAL — Provincial — Deputación Provincial (Subvencións, 04/01/2016)

A Xunta de Goberno desta Deputación, na súa sesión ordinaria do 17 de decembro de 2015, adoptou, entre outros, o seguinte acordo: A Deputación de Pontevedra, a través do Servizo de Cultura e Lingua Galega, no seu afán de impulsar e fomentar a cultura popular en lingua galega nas múltiples e variadas expresións artísticas e en colaboración cos concellos, as agrupacións, as entidades e as asociacións culturais, pon en marcha o Pontegal 2016. A través deste Plan retribuiráselles aos grupos da provincia polas actuacións autorizadas e realizadas ao longo do ano 2016 no ámbito territorial da provincia de Pontevedra coas contías establecidas para este fin na base 6ª e que se imputarán con cargo á aplicación 16/330.3340.226.29 do Orzamento provincial. Poderán solicitar a inclusión neste Plan as bandas de música, masas corais, os grupos folclóricos, grupos de gaitas, bandas de gaitas, agrupacións de música tradicional, de música clásica ou de teatro, entre outros, co fin de contribuír a difundir e promover a música, o folclore, o teatro, a danza, o audiovisual e as demais manifestacións artísticas. As solicitudes formalizaranse no modelo normalizado que se facilita no Rexistro xeral da Deputación, no Servizo de Cultura e Lingua Galega ou na web www.depo.es, e presentaranse, xunto coa documentación prevista na base 3ª, no Rexistro xeral da institución provincial: — Sede de Pontevedra: avda. de Montero Ríos, s/n (de luns a sábado) — Sede de Vigo: rúa Oporto, núm.3 (de luns a venres) Tamén se poden presentar en calquera dos demais rexistros que figuran no art.38.4 da Lei 30/1992, de 26 de novembro, de réxime xurídico das administracións públicas e do procedemento administrativo común (LRXAP/PAC). O prazo de presentación de solicitudes comezará a partir do día seguinte ao da publicación desta convocatoria no Boletín Oficial da Provincia de Pontevedra (BOPPO) e rematará o 1 de febreiro de 2016. As agrupacións sen CIF achegarán unha acta de constitución asinada polas persoas que a compoñen na que consten a designación da persoa representante e a certificación da conta bancaria aberta a nome do grupo. Para seren incluídas neste Plan as agrupacións interesadas presentarán a seguinte documentación: a. Fotocopia do CIF da entidade b. Certificación da conta bancaria c. Relación nominal de compoñentes co seu núm. de DNI d. Fotografía da agrupación en soporte dixital con formato JPG e. Declaración asinada na que se comprometen a empregar a lingua galega e a linguaxe non sexista no desenvolvemento das súas actuacións f. Memoria explicativa da actividade que desenvolven, na que se incluirán as necesidades técnicas precisas e a contía económica de cada actuación (caché). O caché estará suxeito a que o comproben os órganos competentes desta Deputación De conformidade co establecido no art.35. f da LRXAP/PAC, a documentación sinalada nos apartados a, b, c e d non terá que presentarse se xa se entregou no Servizo de Cultura desta Deputación nos últimos dous anos, sempre que durante ese período non se producise nela ningunha modificación. As agrupacións incluídas no Plan clasificaranse en: 1. Bandas de música, as que teñan: a) un mínimo de 65 membros e unha escola de música b) un mínimo de 50 membros c) un mínimo de 35 membros Ademais da documentación requirida na base 3ª deberán presentar a relación do alumnado e a do profesorado da escola de música, facendo constar, se procede, o seu recoñecemento oficial.2. Masas corais, as que teñan: a) un mínimo de 50 membros b) un mínimo de 30 membros 3. Grupos folclóricos, os que teñan: a) 30 membros, grupo instrumental propio e escola de baile e que acrediten mediante un documento que realizan actividades de investigación ou etnografía, entre outras b) 20 membros, grupo instrumental propio e escola de baile c) 16 membros e grupo instrumental propio Ademais da documentación requirida na base 3ª deberán presentar: — a relación nominal das persoas que compoñen o grupo folclórico co seu núm. de DNI — a relación nominal das persoas que compoñen o grupo instrumental co seu núm. de DNI — a relación do alumnado da escola de baile Para seren incluídos nesta epígrafe, ademais da documentación requirida na base 3ª, deberán presentar unha proposta de programación e o custo da montaxe. Valorarase: 5. Música clásica a) Grupo A: grupos de cámara b) Grupo B: solistas, dúos, tríos, cuartetos e quintetos c) Orquestras: as que teñan a distribución instrumental orquestral (corda e vento) 6. Música tradicional e outros Bandas de gaitas, grupos de gaitas, grupos folk, rondallas, pandeireteiras, animación infantil, baile moderno, humoristas, poetas ou audiovisuais, entre outros. A selección e a inclusión dos grupos solicitantes levaraas a cabo o Servizo de Cultura e Lingua Galega, que poderá asesorarse a través dos informes tanto do persoal técnico coma de profesionais expertos en cada unha das materias que avalían os expedientes para efectos de clasificación, propoñéndolle ao órgano competente a súa aprobación definitiva. A Deputación de Pontevedra retribuirá cada actuación cos seguintes importes e o resto do importe do caché, de ser o caso, aboarao a entidade solicitante: As entidades solicitantes poderán ser concellos e asociacións sen ánimo de lucro. Como organizadoras dos actos, débense poñer en contacto coas agrupacións acollidas a este Plan para concretar a data da actuación, coñecer as condicións e facilitarlles o concerto ou a escenificación da obra. Os grupos disporán dun escenario ou marco adecuado para que poidan efectuar a súa actuación sen ningún impedimento. As solicitudes para as actuacións destes grupos presentaranse cunha antelación superior aos 45 días da data da súa realización e deberán vir cunha copia do número do DNI da persoa que representa a entidade, excepto no caso das entidades locais. O Servizo de Cultura e Lingua Galega comprométese a informar da autorización do evento cunha antelación mínima de 30 días. As entidades ás que se lles autoricen actuacións con cargo a este Plan están obrigadas a facer a publicidade das actividades en lingua galega, empregar a linguaxe non sexista e introducir o logo do Pontegal 2016-Deputación de Pontevedra nun lugar visible; de non figurar este quedarían excluídas da axuda. As agrupacións seleccionadas comprométense a desenvolver as actuacións que lles asigne a Deputación nos distintos municipios e centros culturais da provincia e, soamente nos casos de forza maior debidamente xustificados, quedarán exentas de as realizar. Tamén se comprometen a velar por que as entidades solicitantes inclúan a publicidade das actividades en lingua galega, empregando linguaxe non sexista e co logo do Pontegal 2016-Deputación de Pontevedra nun lugar visible. O pagamento das actuacións efectuarase unha vez acreditada a súa realización no modelo oficial de factura, facilitado polo Servizo de Cultura e Lingua Galega, debidamente cuberto e coa conformidade do organismo, asociación ou entidade beneficiaria. Esta documentación presentarase no prazo máximo de 30 días, contados desde a data de comunicación da autorización da actuación. Ademais da correspondente factura deberá incluírse unha copia do cartel da actividade ou unha captura de pantalla se é en formato dixital para comprobar a súa realización e a correcta publicidade do evento. Para tramitar as facturas das diferentes agrupacións estas deberá emitilas a persoa titular que figura no CIF facilitado pola Axencia Estatal de Administración Tributaria e deberán vir asinadas pola persoa que solicitou a actuación ou pola persoa representante da entidade solicitante, debidamente acreditada. As e os solistas e mais as agrupacións representadas por persoas individuais practicarán na factura a retención do IRPF, aplicable segundo a lexislación vixente (R. d. l.3/2004, de 5 de marzo, polo que se aproba o Texto refundido da Lei do imposto sobre a renda das persoas físicas) e a lexislación de desenvolvemento. A adxudicación das actuacións apostará polo equilibrio territorial no reparto de fondos e determinarase aplicando os seguintes criterios e porcentaxes: — Dinamización da lingua galega 30 % — Incursión das actuacións en programación de carácter social 30 % — Adecuación da actuación ao interese supramunicipal 20 % — Número posible de beneficiarios do evento 20 % O importe total das actuacións autorizadas para un mesmo evento non poderá superar os 1.200 euros. Este Plan terá vixencia durante todo o ano 2016 e estará condicionado á existencia de consignación orzamentaria. Para o non establecido nas presentes bases teranse en conta as bases de execución do Orzamento provincial.